李流谦
苦热
祝融职司南，凭宠不遗力。
呀呀三足禽，败羽悬枯腊。
釜鬵糜碎鳞，无地此身着。
楚炬方烘秦，湯征未自毫。
梦想千丈冰，快踏赤两脚。
少憩修竹林，泉水鸣{左浖右虎}{左浖右虎}。
岸巾对飒爽，污垢亦小濯。
蒯通据鼎耳，反唇乃幸脱。
叩头祝西风，驾言马可秣。
危喘已强支，旦夕恐不续。
俗情傲寒灰，赴热犬争骨。
灼肌岂暇顾，甘作蛾殒烛。
君看孟尝客，乃笑翟公雀。
呼儿进胡床，佳月可人白。
一醉无渭泾，举盏新酒滑。